A Kisbéri és Gidrán Lótenyésztő Országos 

 Egyesület Alapszabálya 

A Kisbéri és Gidrán Lótenyésztő Országos  Egyesület 2007. március 24-i módosítását is egységes szerkezetbe foglalt alapszabálya

I. Általános rész

1. § Az egyesület neve, székhelye, jogállása

(1) Az egyesület neve: Kisbéri és Gidrán Lótenyésztő Országos  Egyesület

(2) Az egyesület rövidítette neve: Kisbéri és Gidrán  Egyesület

(3) Székhelye: 1118 Budapest, Ménesi út 4.

(4) Jogállása: Az egyesület országos szervezetű jogi személyként az Egyesülési Törvény és az egyesületi jogszabályok szerint működik.

Az egyesület közvetlen politikai tevékenységet nem folytat, szervezete pártoktól független, és azoknak anyagi támogatást nem nyújt.

2. § Az egyesület célja: 

A kisbéri és gidrán lófajta múltbeli és jelenlegi tenyészértékének megőrzése, magasabb követelményeknek is megfelelő, elsősorban a military és fogat sportág számára alkalmas, de a lovassport több ágában is eredményesen használható nemes, elegáns, szilárd szervezetű magyar fajta tenyésztése.

3. § Az egyesület tevékenysége:
A 2. §-ban foglalt célok megvalósítása érdekében az egyesület feladatköre:

(1) Kisbéri és Gidrán méneskönyv alapítása és rendszeres megjelentetése.

(2) Az állomány feltérképezése, bírálata, felvétele a méneskönyvbe.

(3) Tenyésztési adatok folyamatos karbantartása.

(4) Célpárosítások megszervezése.

(5) Tenyésztési, takarmányozási, sport és értékesítési információszolgáltatás 

(6) A fajták tenyészcéljának megfelelő speciális törzskönyvezési rendszer kialakítása.

(7) Bemutatók, kiállítások, tenyészszemlék szervezése.

(8) Szaktanácsadás.

(9) Érdekképviselet.

(10) Fajtavédelem, fajtapropaganda.

(11) Együttműködés más hazai lótenyésztő és lovassport szervezetekkel.

(12) Nemzetközi kapcsolatok kiépítése.

 (13) A fajták értékmérő tulajdonságainak megbízható előrejelzése érdekében saját teljesítmény- és ivadékvizsgálati rendszer kidolgozása és alkalmazása. 

Az egyesület nem zárja ki, hogy tagjain kívül más is részesülhessen a szolgáltatásaiból.

II. Tagság

4. § Az egyesület tagjai:
Az egyesület tagja lehet minden magyar vagy külföldi állampolgár, valamint jogi személy, aki elfogadja az egyesület alapszabályát, annak szellemében tevékenykedik és fizeti a tagsági díjat.

A tagsági viszony alapján lehetnek:

(1) Alapító tagok. Az egyesület alapító okmányát aláíró személyek, ill. szervezetek.

(2) Tagok: A tagság feltétele, hogy a tagok birtokában legalább egy, a Kisbéri Méneskönyvi feltételeknek megfelelő kancának vagy ménnek kell lennie. Jogi személyek tagsági jogaikat megbízottjuk útján gyakorolják.

(3) Tiszteletbeli tagok: Olyan köztiszteletben álló, az egyesület érdekében kiemelkedő tevékenységet végző személyek akiket a közgyűlés tiszteletbeli tagokká megválaszt.

(4) Pártoló tagok: Olyan természetes vagy jogi személyek, akik a (2) pontban meghatározott lóval nem rendelkeznek, de az egyesület célkitűzéseit magukénak érzik, alapszabályát elfogadják, az egyesület működését támogatják.

5. § Tagsági viszony keletkezése:
(1) Az alapító tagok esetében az alapító okirat aláírásával.

(2) Tagok esetében a tagsági viszony a kitöltött és aláírt belépési nyilatkozattal és egy, vagy több, az egyesület tenyésztési szabályzatának megfelelő kanca vagy mén méneskönyvi bejelentésével valamint a tagdíj befizetésével létesíthető.

(3) Tiszteletbeli tagot az egyesületi tagok bármelyikének javaslata alapján a közgyűlés minősített többséggel választ.

(4) Pártoló tagság a belépési nyilatkozat kitöltésével és az egyesület részére támogatás felajánlásával létesíthető. A felajánlás mértéke lehetőség és tetszés szerint, de legalább a tagdíj összege.

6. § Tagsági viszony megszűnése:
A tagsági viszony megszűnik:

(1) A tag halálával. Az örökös, akinek a méneskönyvbe bejegyzett tenyészló a tulajdonába kerül, az öröklést követő fél éven belül az ügyvezető elnökhöz intézett írásos nyilatkozatban kérheti jogfolytonosság alapján a tagsági viszony saját személyére történő átruházását.

(2) Önkéntes kilépés esetén.

(3) Bírói ítélettel a közügyektől való eltiltás esetén.

(4) Alapos okból történő kizárás esetén.

Alapos oknak minősül, ha a tag:

- tudatosan hamis adatokat közöl, vagy egyáltalán nem szolgáltat adatokat,

- súlyosan vét az alapszabály, vagy a tenyésztési szabályzat ellen,

- tagsági jogaival visszaélve önmagának jogtalan előnyt, illetve másoknak tudatosan kárt okoz,

- tagdíj és egyéb, az egyesület felé fennálló tartozását a határidő lejárta után írásbeli felszólításra sem egyenlíti ki.

A kizárást az ok részletes feltüntetésével bármely tag írásban az ügyvezető elnöknél (amennyiben az indítvány az ügyvezető elnök ellen irányul, a társadalmi elnöknél) kezdeményezheti, aki az ügyet kivizsgálja, ha szükséges, szakértők bevonásával véleményezi és a közgyűlés elé terjeszti. A kizárásról a közgyűlés dönt. A kizárt tagok az egyesület felé semminemű igénnyel nem léphetnek fel, a Méneskönyvbe felvett lovaik nyilvántartása megszűnik. A kizárás nem érinti az egyesületnek a hátralékos tagdíjra, illetőleg egyéb, az egyesület felé fennálló tartozás kiegyenlítésére vonatkozó követelését.

(5) Az egyesület megszűnése esetén. Ebben az esetben a tagot a megszűnt egyesület vagyonából az egyesület fennállása alatt törzskönyvi ellenőrzésben tartott összállomány alapján egy-egy tag saját lóállományának arányában részesül. 

(6) Azt a tagot, akinek bármilyen okból állománya megszűnik és azt egy éven belül nem pótolja, az egyesület a tagok sorából törölheti. Ilyen esetben az érintett tagnak joga van tagságának pártoló tagként való folytatására és az akadály megszűnésekor tagsági viszonyának visszaállítására.

7. §. A tagok jogai:
A tagokat szervezeti kérdésekben azonos, tenyésztési kérdésekben a méneskönyvi nyilvántartásban lévő kancák (mének) számával azonos jogok illetik meg.

A tag jogosult:

(1) Az egyesület valamennyi rendezvényét díjtalanul látogatni.

(2) Az egyesület ülésein észrevételezési, indítványozási és szavazati joggal részt venni, felvetéseire érdemi választ kell kapnia.

(3) A jogszabályokban előírt feltételek fennállása esetén az egyesület bármely tagja bármely tisztségre megválasztható ill. bármely feladattal megbízható.

(4) A közgyűlés határozatainak megfelelően élni az egyesület által biztosított kedvezményekkel és lehetőségekkel.

(5) Tiszteletbeli tagok jogai a tagokéval azonosak. Pártoló tagok tanácskozási joggal és az egyesületi rendezvények díjmentes látogatásának jogával rendelkeznek.

8. §. A tagok kötelezettségei:
(1) Az alapszabály és a tenyésztési szabályzat betartása.

(2) A közgyűlés által meghatározott mértékű tagdíj befizetése.

III. Az egyesület szervezete

9. §. A Közgyűlés:
Az egyesület legfőbb szerve a tagok összességéből álló Közgyűlés. A tagok érdekeiket a Közgyűlésen közvetlen módon gyakorolják. A Közgyűlés az egyesületet érintő valamennyi kérdésben jogosult dönteni.

A Közgyűlés kizárólagos hatáskörébe tartozik:

(1) Az egyesület alapszabályának és tenyésztési szabályzatának elfogadása és módosítása.

(2) Az egyesület céljának és tevékenységének meghatározása

(3) Az egyesület tisztségviselőinek megválasztása és visszahívása.

(4) A tagdíjak és egyéb anyagi természetű tehervállalások megállapítása.

(5) Az elnökség beszámoltatása és beszámolójának elfogadása.

(6) A felosztás, más szervezethez csatlakozás, átalakulás kimondása és döntés az egyesület vagyonáról.

10. §. A Közgyűlést szükség szerint, de legalább évente kell összehívni. A Közgyűlést össze kell hívni, ha azt a tagok 10 %-a írásban kéri.

A Közgyűlést az ügyvezető elnök a közgyűlés előtt legalább 15 nappal a napirend megjelölésével hívja össze.

A Közgyűlés határozatképes, ha azon a tagok legalább fele jelen van. A határozatképtelenség miatt, azonos napirenddel ismételten összehívott közgyűlés a megjelentek számára való tekintet nélkül határozatképes.

11. § A Közgyűlés határozatait nyílt szavazással, egyszerű szótöbbséggel hozza. Titkos szavazást kell elrendelni, ha azt a tagok 1/3-a (egyharmada) kéri. A határozatok végrehajtása az 1-6. pontokban felsorolt tárgyú napirend kivételével a tagság részére nem, csak a tisztségviselők számára kötelező érvényűek.

A közgyűlés határozatában nem vehet részt az a személy, aki vagy akinek közeli hozzátartozója (Ptk. 685. § b./ pontja), élettársa, (továbbiakban együtt hozzátartozó) a határozat alapján

a./ kötelezettség vagy felelősség alól mentesül, vagy

b./ bármely más előnyben részesül illetve a megkötendő jogügyletben egyébként érdekelt.

Nem minősül előnynek a szervezet cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve a társadalmi szervek által tagjának a tagsági jogviszony alapján nyújtott létesítő okiratnak megfelelő cél szerinti juttatás. 

12. § A közgyűlésről jegyzőkönyv készül, melyet a közgyűlés által a közgyűlés napirendjének megtárgyalása előtt választott levezető elnök, két hitelesítő tag és jegyzőkönyvvezető ír alá.

A közgyűlésekről határozatok könyvét kell vezetni, amelybe bevezetésre kerül a közgyűlés döntéseinek tartalma, időpontja, és hatálya, illetve a döntést támogatók és ellenzők számaránya.

A közgyűlés a döntéseit az érintettekkel írásban közli.

A közgyűlés működésével kapcsolatosan keletkezett iratokba az ügyvezető elnökkel való előzetes egyeztetés után munkanapon be lehet tekinteni.

IV. Tisztségviselők és testületek

13. § A közgyűlés az egyesület ügyeinek gyakorlati intézésére tisztségviselőket választ. A választott tisztségviselők mandátuma 4 év.

Újraválasztás lehetséges.

Választott tisztségviselők:

- Az elnökség, amely áll a társadalmi elnökből, ügyvezető elnökből, a Tenyésztő Bizottságok elnökéből és 2 további elnökségi tagból.

- Kisbéri Tenyésztő Bizottság, amely 10-15 tagból áll. 

- Gidrán Tenyésztő Bizottság, amely 5 tagból áll. 

- Számvizsgáló és Felügyelő Bizottság, mely 3 tagból áll.

14. § Elnökség:

(1) A Tenyésztési Szabályzat és a vonatkozó szabályok előírásainak megfelelően irányítja az egyesület tenyésztői munkáját.

(2) Előkészíti az egyesület közgyűlését. 

(3) Szervezi az egyesület rendezvényeit.

(4) A költségvetéstől eltérő pénzügyi felhasználás esetén dönt.

(5) A 6. § (4) bek. alapján eljár a fegyelmi ügyekben.

15. § A társadalmi elnök:
(1) Az ügyvezető elnökkel együtt képviseli az egyesületet, személyén keresztül biztosítja az egyesület társadalmi tekintélyét.

(2) Elnököl az egyesület közgyűlésein.

(3) Eljár az ügyvezető elnök ellen kezdeményezett fegyelmi ügyekben.

16. § Az ügyvezető elnök:
(1) Képviseli az egyesületet más szervek előtt.

(2) Összehívja az egyesület közgyűlését.

(3) A két elnökségi ülés között az elnökség határozatait végrehajtja, intézi az egyesület ügyeit. 

(4) Felel az egyesület szabályszerű működéséért és gazdálkodásáért.

(5) Alkalmazza a munkavállalókat, ellátja a munkáltatói feladatokat.

(6) Elvégzi a bírósági bejegyeztetést.

17. § Tenyésztői Bizottság: 

Az ügyrendjét maga állapítja meg és írásban szabályozza. 

A Tenyésztői Bizottság tagjai maguk közül egyszerű szótöbbséggel nyílt szavazással elnököt választanak. 

A Tenyésztői Bizottság előkészíti és a Közgyűlés elé terjeszti a Tenyésztési Szabályzat módosításait.

18.§. A Számvizsgáló és Felügyelő Bizottság:
A Számvizsgáló és Felügyelő Bizottság megválasztása, létszáma, feladatai, tagsági viszony megszűnése.

(1) A közgyűlés 3/4-es szótöbbséggel számvizsgáló és felügyelő bizottságot választ.  A bizottság tagjai közül egyszerű szótöbbséggel választja meg a számvizsgáló és felügyelő bizottság elnökét. 

A számvizsgáló és felügyelő bizottság létszáma 3 fő.

A számvizsgáló és felügyelő bizottsági tagok tisztsége 4 évre szól.

A számvizsgáló és felügyelő bizottsági tagság az erről való lemondással, a tag halálával, valamint a közgyűlés visszahívásával szűnik meg.

(2) Nem lehet a számvizsgáló és felügyelő bizottság elnöke vagy tagja:

- a társadalmi és az ügyvezető elnök,

- az egyesülettel megbízatásán kívül más tevékenység kifejtésére irányuló munkaviszonyban vagy munkavégzésre irányuló egyéb jogviszonyban álló személy,

- aki az egyesület cél szerinti juttatásában részesül - kivéve a bárki által megkötés nélkül igénybe vehető nem pénzbeli szolgáltatásokat és az egyesület által bárkinek az alapszabálynak megfelelő cél szerinti juttatásokat,

- az előző pontokban meghatározott személyek hozzátartozója.

(3) A számvizsgáló és felügyelő bizottság az ügyrendjét maga állapítja meg.

(4) A számvizsgáló és felügyelő bizottság feladata:

A számvizsgáló és felügyelő bizottság ellenőrzi az egyesület működését és gazdálkodását. Ennek során az ügyvezető elnöktől jelentést, a szervezet munkavállalóitól pedig tájékoztatást vagy felvilágosítást kérhet, továbbá az egyesület könyvelési irataiba betekinthet, azokat megvizsgálhatja.

A számvizsgáló és felügyelő bizottság tagjai a közgyűlésen tanácskozási joggal részt vehetnek. A számvizsgáló és felügyelő bizottság köteles a társadalmi elnököt és az ügyvezető elnököt tájékoztatni és a közgyűlés összehívását az ügyvezető elnöknél kezdeményezni, ha arról szerez tudomást, hogy:

- Ha az egyesület működése során olyan jogszabálysértés, vagy a szervezet érdekét egyébként súlyosan sértő cselekmény (mulasztás) történt, amelynek megszüntetése vagy következményeinek elhárítása, illetve enyhítése az intézkedésre jogosult a közgyűlés döntését teszi szükségessé.

- Tisztségviselő felelősségét megalapozó tény merül fel.

Az intézkedésre jogosult közgyűlést a számvizsgáló és felügyelő bizottság indítványára annak megtételétől számított 30 napon belül össze kell hívni. E határidő eredménytelen eltelte esetén a közgyűlés összehívására számvizsgáló és felügyelő bizottság is jogosult.

Ha az arra jogosult szerv a törvényes működés helyreállítása érdekében a szükséges intézkedéseket nem teszi meg, a számvizsgáló és felügyelő bizottság köteles haladéktalanul értesíteni a törvényességi felügyeletet ellátó szervet.

(5) A számvizsgáló és felügyelő bizottság összehívása, határozatképessége, határozathozatal módja:

A számvizsgáló és felügyelő bizottság szükség szerint, de legalább évente kétszer ülésezik. A számvizsgáló és felügyelő bizottság ülését az elnök az ülés előtt legalább 15 nappal a napirend megjelölésével hívja össze. Abban az esetben, ha a számvizsgáló és felügyelő bizottság minden tagja jelen van, és az ülés megtartása ellen senki sem tiltakozik, akkor a számvizsgáló és felügyelő bizottság ülése megtartható a 15 napos határidő és a napirend előzetes közlése nélkül is.

A számvizsgáló és felügyelő bizottság akkor határozatképes, ha a szabályszerűen meghívott tagok közül legalább ketten jelen vannak.

Határozatképtelenség esetén az üléstől számított 15 napon belül az újabb ülést megtartani nem lehet.

A számvizsgáló és felügyelő bizottság ülése minden döntését egyszerű szótöbbséggel hozza azzal, hogy minden tagnak egy szavazata van.

Az ülésről jegyzőkönyv készül, melyet minden jelenlévő számvizsgáló és felügyelő bizottsági tag aláír.

V. Az egyesület gazdálkodása

19. §. Az egyesület gazdálkodásáról általában:

Az egyesület vállalkozási tevékenységet csak saját céljainak megvalósítása érdekében, azokat nem veszélyeztetve végez. 

A gazdálkodás során elért eredményt nem osztja fel, azt az egyesület céljaira, tevékenységére fordítja.

A  szervezet az államháztartás alrendszerétől - a normatív támogatás kivételével - csak írásbeli szerződés alapján részesülhet támogatásban. A szerződésben meg kell határozni a támogatásról való elszámolás feltételét és módját.

20. §. Az egyesület bevételei és költségei:
(1) Bevételek:

- A tagoktól, az államháztartás alrendszerétől, vagy más adományozótól kapott támogatás, illetve adomány,

-  a szokásos tevékenység folytatásából származó ahhoz közvetlenül kapcsolódó bevétel,

(2) Költségei:

-  a szokásos tevékenység érdekében felmerült közvetlen költségek (ráfordítások, kiadások),

- a vállalkozási tevékenység érdekében felmerült közvetlen költségek (ráfordítások, kiadások),

21. §. Az egyesület könyvvezetése:
Az egyesület nyilvántartásaira egyebekben az irányadó könyvvezetési szabályokat kell alkalmazni.

Az egyesület köteles az éves beszámolót készíteni, és jóváhagyásra a közgyűlés elé terjeszteni. 

Az éves beszámoló elfogadása a közgyűlés kizárólagos hatáskörébe tartozik. 

Az egyesület éves beszámolójába bárki betekinthet, illetve abból saját költségére másolatot készíthet.

VI. Záró rendelkezések

22. § Mindazon kérdésekben, amelyről a jelen alapszabály nem rendelkezik, az egyesülési törvény, a Polgári törvénykönyvnek az egyesületekre vonatkozó fejezetei, valamint az egyéb kapcsolódó jogszabályok az irányadók.

23. § Az egyesület felügyeletét a Fővárosi Bíróság látja el.

Budapest, 2007. április 23.

 ügyvezető elnök

